திருநீற்றுப்பதிகம் திருவெழுகூற்றிருக்கை நமச்சிவாயத்திருப்பதிகம் மாலை மாற்று நூலாசிரியர் குறிப்பு இந்த அற்புதமான தத்துவ நூலை அருளிச் செய்தவர் மெய்கண்டார் ஆவார். இவர் திருப்பெண்ணாகடம் என்ற ஊரில் தோன்றித் திருவெண்ணெய்நல்லூரில் வாழ்ந்தவர். இவரது சந்தானமே திருக்கயிலாய பரம்பரை என வழங்கப்படுகின்றது. சைவசித்தாந்த நூல்களிலேயே முடிமணியாக விளங்குவது இந்நூலே. ஆலின் விதை போன்று சுருக்கமானது, ஆம்! பன்னிரண்டே சூத்திரங்களில் தத்துவம் முழுமையும் விளக்குவது. திருக்குறளைப் போன்று மிகச் சுருக்கமானது, ஆழ்ந்த பொருளை உடையது. சிறந்த தருக்க முறையைக் கையாண்டு பதி, பசு, பாசம் அதாவது இறைவன், உயிர், உலகம் பற்றிக்கூறி அவற்றின் உண்மையை நிறுவுவது. இந்நூலின் சிறப்பினை, வேதம் என்பது பசு, அந்தப் பசுவின்பால் ஆகமம், திருமுறைகள் அப்பாலின் நெய்; சிவஞானபோதம் அந்நெய்யின் இனிய நறுஞ்சுவை எனக்கூறுவர். இங்கு வேதம் என்பது, திருக்குறள்; ஆகமம் என்பது திருமந்திரம்; திருமுறைகள் என்பன பன்னிருதிருமுறைகள் அதாவது ஞானசம்பந்தர் அப்பர் சுந்தரர், மாணிக்கவாசகர் முதலிய அருளாளர்கள் அருளியவை. மெய்கண்டாருக்கு 49 மாணவர்கள் இருந்தனர். அவர்களுள் முதன்மையானவர், அருணந்தி சிவாச்சாரியார் ஆவார். இந்த 49 மாணவர்களும் தமிழகம் முழுமையும் சைவசித்தாந்தக் கொள்கையைப் பரப்பினர். அறிவியல் அடிப்படையில் சமயக் கொள்கைகளைத் தருக்க முறையில் நிறுவியுள்ள இந்த நூலின் பெருமையைத் தமிழர்கள் அறிந்து கொள்ளாதது மிகவும் வருத்தத்திற்குரிய ஒன்றாம்.